b"\n_START_ARTICLE_\nAlberto Abalde D\xc3\xadaz\n_START_SECTION_\nCarrera esportiva\n_START_PARAGRAPH_\nVa jugar en diferents categories inferiors dels Maristes fins que a la temporada 2010-11, a l'edat de cadet, va arribar al Club Joventut Badalona. En el seu segon any de j\xc3\xbanior va disputar vuit partits a LEB Plata amb el CB Prat, l'equip filial dels badalonins a la segona categoria nacional. En el seu pas per les categories inferiors de la Penya va guanyar el Campionat d'Espanya cadet (2011), el Torneig de L'Hospitalet (2013), el Nike International Junior Tournament (2013) i el campionat d'Espanya j\xc3\xbanior (2013). La temporada 2013-14, ja com a jugador dels potablava, va debutar a la Lliga Endesa amb el Joventut. Aquella temporada, a m\xc3\xa9s, es va proclamar campi\xc3\xb3 de la Copa LEB PLata i va guanyar el playoff d'ascens. La temporada seg\xc3\xbcent, amb el Prat a LEB Or, va compaginar les seves actuacions amb el primer equip verd-i-negre, fins que la temporada 2015-16 va passar a formar part del primer equip del Joventut. El 2016 fitxa pel Val\xc3\xa8ncia Basket, tot i que va seguir jugant a Badalona una temporada m\xc3\xa9s en qualitat de cedit, passant a formar part de l'equip taronja la temporada 2017-18. En aquella darrera temporada a Badalona va ser triat millor aler jove i va ser incl\xc3\xb2s dins dels cinc millors jugadores joves de la lliga.\n_START_SECTION_\nSelecci\xc3\xb3 nacional\n_START_PARAGRAPH_\nVa debutar internacionalment amb la selecci\xc3\xb3 espanyola sub17 l'any 2012, disputant el Mundial a Kaunas. L'any seg\xc3\xbcent va guanyar la medalla de bronze a l'europeu sub18 de Let\xc3\xb2nia, el 2014 la plata a l'europeu sub20 de Creta i el 2015 novament la plata a l'europeu sub20 celebrat a Lignano Sabbiadoro. Durant els mesos de juny i novembre de 2018 va participar en la fase de classificaci\xc3\xb3 per la Copa del M\xc3\xb3n de 2019, debutant d'aquesta manera en partits oficials amb la selecci\xc3\xb3 espanyola absoluta."